CELEX: 62008CN0435
Language: el
Date: 2008-09-30 00:00:00
Title: Υπόθεση C-435/08: Προσφυγή της 30ής Οκτωβρίου 2008 — Επιτροπή των Ευρωπαϊκών Κοινοτήτων κατά Δημοκρατία της Πολωνίας

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/28
            
         Προσφυγή της 30ής Οκτωβρίου 2008 — Επιτροπή των Ευρωπαϊκών Κοινοτήτων κατά Δημοκρατία της Πολωνίας
   (Υπόθεση C-435/08)
   (2008/C 301/43)
   Γλώσσα διαδικασίας: η πολωνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: K. Simonsson και M. Owsiany-Hornung)
   
      Καθής: Δημοκρατία της Πολωνίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, αποκλείοντας, αφενός, τα σκάφη αναψυχής από το πεδίο εφαρμογής της αποφάσεως του Υπουργού Υποδομών της 13ης Δεκεμβρίου 2002, περί ασφάλειας της ναυσιπλοΐας, με την οποία μεταφέρθηκαν στο εθνικό δίκαιο ορισμένες διατάξεις της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για τη δημιουργία κοινοτικού συστήματος παρακολούθησης της κυκλοφορίας των πλοίων και ενημέρωσης και την κατάργηση της οδηγίας 93/75/ΕΟΚ του Συμβουλίου (1), και θεσπίζοντας, αφετέρου, τις διατάξεις του άρθρου 3.3 της αποφάσεως του Υπουργού Υποδομών της 13ης Δεκεμβρίου 2002, περί της υποχρεώσεως εφοπλιστή να γνωστοποιεί τη μεταφορά επικίνδυνων ή ρυπογόνων εμπορευμάτων, με τις οποίες μεταφέρθηκαν στο εθνικό δίκαιο οι διατάξεις του άρθρου 13 της οδηγίας 2002/59 και οι οποίες επιτρέπουν στον εφοπλιστή πλοίου που αποπλέει από πολωνικό λιμένα χωρίς να είναι γνωστά, κατά τον απόπλου, ο λιμένας προορισμού ή το αγκυροβόλιο να κοινοποιεί τα σχετικά με το πλοίο και το φορτίο του στοιχεία (τα προβλεπόμενα στο παράρτημα Ι, σημείο 3, της οδηγίας) μόνον αφού καθοριστεί η πορεία του πλοίου, παρέβη τις υποχρεώσεις που υπέχει από τα άρθρα 2 και 13 της εν λόγω οδηγίας,
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         Ισχυρισμοί και κύρια επιχειρήματα
   Η Δημοκρατία της Πολωνίας παρέβη τις υποχρεώσεις που υπέχει από τα άρθρα 2 και 13 της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για τη δημιουργία κοινοτικού συστήματος παρακολούθησης της κυκλοφορίας των πλοίων και ενημέρωσης και την κατάργηση της οδηγίας 93/75/ΕΟΚ του Συμβουλίου.
   Η Δημοκρατία της Πολωνίας δεν μετέφερε ορθώς στο εθνικό δίκαιο το άρθρο 2 της οδηγίας 2002/59, κατά το οποίο «αλιευτικά πλοία, παραδοσιακά πλοία και σκάφη αναψυχής μήκους κάτω των 45 μέτρων» δεν εμπίπτουν στο πεδίο εφαρμογής της οδηγίας αυτής.
   Το άρθρο 2, παράγραφος 1, περίπτωση 2, της αποφάσεως του Υπουργού Υποδομών της 13ης Δεκεμβρίου 2002, περί ασφάλειας της ναυσιπλοΐας, με την οποία μεταφέρθηκαν στο εθνικό δίκαιο ορισμένες διατάξεις της εν λόγω οδηγίας, είναι αντίθετο στις διατάξεις αυτές, διότι αποκλείει από το πεδίο εφαρμογής της οδηγίας όλα τα σκάφη αναψυχής. Ο περιορισμός αυτός του πεδίου εφαρμογής της οδηγίας συνιστά παράβαση του άρθρου 2 αυτής.
   Η Δημοκρατία της Πολωνίας παρέβη επίσης τις υποχρεώσεις που υπέχει από το άρθρο 13 της οδηγίας 2002/59. Κατά το άρθρο 13, παράγραφος 1, της οδηγίας o «εκμεταλλευόμενος, ο πράκτορας ή ο πλοίαρχος πλοίου, ανεξαρτήτως των διαστάσεών του, που μεταφέρει επικίνδυνα ή ρυπογόνα εμπορεύματα και αποπλέει από λιμένα κράτους μέλους, κοινοποιεί, το αργότερο κατά τον απόπλου, τις πληροφορίες που αναφέρονται στο παράρτημα I σημείο 3 στην αρμόδια αρχή που ορίζεται από το εν λόγω κράτος μέλος».
   Το άρθρο 3, παράγραφος 1, της αποφάσεως του Υπουργού Υποδομών της 13ης Δεκεμβρίου 2002, σχετικά με τη γνωστοποίηση, από τον εφοπλιστή, στοιχείων σχετικά με τη μεταφορά επικίνδυνων ή ρυπογόνων εμπορευμάτων, προβλέπει παρόμοια υποχρέωση. Εντούτοις, η παράγραφος 3 του άρθρου αυτού της υπουργικής αποφάσεως ορίζει: «εφόσον, κατά τον απόπλου, δεν είναι γνωστά ο λιμένας προορισμού ή το αγκυροβόλιο, τα σχετικά στοιχεία γνωστοποιούνται το αργότερο μετά τον καθορισμό της πορείας του πλοίου».
   Ωστόσο, η δυνατότητα αυτή δεν περιορίζεται μόνο στη συγκεκριμένη περίπτωση του άρθρου 13, παράγραφος 2, της οδηγίας (πλοίο προερχόμενο από λιμένα εκτός της Κοινότητας με προορισμό λιμένα κράτους μέλους ή με κατεύθυνση προς αγκυροβόλιο εντός των χωρικών υδάτων κράτους μέλους). Κατά την Επιτροπή, η παρέκκλιση αυτή όσον αφορά τον χρόνο κοινοποιήσεως των σχετικών στοιχείων είναι αντίθετη στο άρθρο 13 της οδηγίας.
   
      (1)  ΕΕ L 208 σ. 10.